Rijeka, 8. listopada 2020.g.

**NAJAVA DOGAĐANJA I POZIV ZA MEDIJE**

**POČINJU DANI SUSJEDSTVA DRENOVA - GRANIČNA ČETVRT**

 **Od petka 9. do nedjelje 11. listopada 2020.g. u susjedstvu Drenova, jednom od 27 susjedstava Europske prijestolnice kulture održat će se Dani susjedstva pod nazivom *Granična četvrt*.**

Program ***Granična četvrt*** ideja je **iskorištavanja onih potencijala u naselju koji mogu postati zamašnjakom razvoja sadržaja usmjerenog kvalitetnom provođenju slobodnog vremena**. Program slijedi ideju **razmjene znanja** i razdijeljen je na tri dana.

Petak je tako ***Dan kulture,*** kojim se predstavlja drenovska mikrokulturna atmosfera uz otvorenje izložbe o položaju žena Hrvatskoj i belgiji koje drenovski tim ostvaruje u suradnji s europskim susjedstvom, partnerima iz Monsa i prve svjetske arhive znanja instituta **Mundeanum**.

Subota je ***Dan prirode*** koji uključuje cjelodnevni boravak u prirodi i upoznavanje drenovskih šetnica šume drena, usmjeravajući pažnju na dren i njegove super-moći o kojima će govoriti znanstvenici uz neizbježno kušanje slastica i delicija.

Nedjelja je pak ***Digitalni dan*** kada posjetitelje očekuje demonstracija naprednih tehnologija, umjetne inteligencije, ČAI projekta, digitalnih asistenata i tumačenje uloge robota u muzejima.

**Petak – Dan kulture**

Program, dakle, počinje u petak, 09. listopada **u Zavičajnom muzeju Drenova** (Drenovski put 138 a, Rijeka) ***Danom kulture*** ili, kako domaćini kažu, drenovskom mikrokulturnom atmosferom **uz otvorenje izložbe i zborsko pjevanje te promociju drenovskih umjetnika i predstavljanje europskog susjedstva belgijskoga grada Monsa i svjetske arhive znanja instituta Mundaneum**.Voditeljica programa je **Vesna Lukanović.**

Odmah na početku programa, **u 18 sati, održat će se svečano otvorenje Dana susjedstva Drenova** uz preuzimanje vremenske kapsule 27 susjedstava od susjedstva Fužine. Program otvaraju nositelji inicijative susjedstva Drenova - **Udruga Bez granica i Dren**, predstavnici **Primorsko-goranske županije**, **Grada Rijeke** i **RIJEKE 2020**.

**U 18.20 sati** slijedi nastup **Mješovitog pjevačkog zbora Drenova**, koji će izvesti prigodni program i kratku retrospektivu.

**U 18.30 sati** bit će otvorena **izložba „Manjina, a većina“**, u koju će **uvodno predavanje održati Snježana Prijić-Samardžija, rektorica Sveučilišta u Rijeci**.

**U 19:00 sati** slijedi **predstavljanje europskog susjedstva Mons i instituta Mundaneum** te direktno uključivanje putem video-veze na uvodno predavanje **100 godina feminizma u Belgiji** koje će održati **Stephanie Mainfroid** iz instituta Mondaneum.
Mundaneum je mjesto od kuda potječe prva ideja prikupljanja znanja cijelog čovječanstva pokrenuta početkom 20. stoljeća. Bilo je to mjesto debata na kojem se zagovaralo znanje, mir, građansko društvo te demokracija kao konstantni dijalog između povijesti i perspektive.
Tijekom 2019. i 2020. godine europski partneri i susjedstvo Drenova ostvarili su suradnju izložbom Obrisi stvari koji dolaze – upoznavanjem sa Mundaneumom i priči o Paulu Otletu i Henri La Fontaineu te izložbom Damnatio Memoriae, kroz koju se problematiziralo pitanje brisanja kolektivne svijesti i reinterpretacije povjesnih zbivanja. U 2020. godini suradnja se zaključuje kroz program kojim se problematiziraju teme nejednakosti koje današnje društvo postavlja pred žene u profesionalnom i privatnom okruženju izložbom Žene bez granica.

**U 19.30 sati** u dijelu programa pod nazivom **Žene bez granica**, članica tima susjedstva Drenova **Davorka Medved** predstavit će **web stranice**, a okupljeni će moći pogledatii i **dokumentarni film – „Manjina, a većina“** u produkciji udruge Bez granica.

**Od 20.00 sati** prvi dan susjedstva Drenova završava **druženjem okupljenih**, uz domijenak s prigodnim programom.

Program susjedstva Drenova u petak moći će se pratitit i putem [Zoom platforme](https://us02web.zoom.us/j/8462558253?pwd=VGRtdk1ZeG00YWZFa3p2MlVDdXB5QT09).

**Subota – Dan prirode**

**U subotu 10. listopada od 14 sati**susjedstvo Drenova poziva na***Dan prirode*** - cjelodnevni boravak u prirodi **posvećen super-moćima biljke dren, pripravljanju i kušanju različitih receptura, uz znanstvena predavanja o Drenu kao super biljci**. Aktivnosti se odvijaju u Zavičajnom muzeju Drenova, te u široj okolici muzeja.

**U 14.00 sati** bit će predstavljena **web stranica Dren bez granica** (<http://dren.bezgranica.hr>), **digitalni katastar Dren v2.0** i **mobilna aplikacija INaturalist „Nađi dren!“.** Prezentaciju i demonstraciju vodi **Damir Medved**.

**Od 14.30 do 16.00 sati** slijedi **obilazak Drenovskih šetnica i lokacija drena**, uz pomoć INaturalist aplikacije, a pod vodstvom **Boštjana Surine**, botaničara iz Prirodoslovnog muzeja Rijeka.

**Od 16.30 sati u Zavičajnom muzeju Drenove**, koji je ujedno i Dnevni boravak susjedstva Drenova okupljene očekuje **predstavljanje brošure Dren: drevni lijek, nova istraživanja**, koja je nastala u suradnji **udruge Dren i Odjela za biotehnologiju Sveučilišta u Rijeci**.

**U 17.00 sati**, također u muzeju, **predavanje na temu Dren superbiljka** održat će **Željka Peršurić**, s Odjela za biotehnologiju Sveučiliša u Rijeci i članica projektnog tima “U potrazi za super voćem našeg kraja” te botaničar **Boštjan Surina** iz Prirodoslovnog muzeja Rijeka, koji će održati prezentaciju **Bioraznolikost liburnijskog krša**.

**Od 18.00 do 18.30 sati** slijedi **foto-natjecanje za najfotografiju drena Uslikaj dren!**, nakon čega se

druženje nastavlja uz **specijalitete od drena i kušanjem čaja od lišća drena**.

Subotnji će program također biti dostupan preko [Zoom platforme](https://us02web.zoom.us/j/82579200071?pwd=d054aVRPOXNyeitQTVBlK3AvVG56dz09).

**Nedjelja – digitalni dan**

Posljednji dan susjedstva Drenova, **nedjelja, 11. listopada *Digitalni je dan*** koji uključuje **demonstraciju naprednih tehnologija, umjetne inteligencije, ČAI projekta, digitalnih asistenata i tumačenje uloge robota u muzejima**. Održat će se **u Zavičajnom muzeju Drenove**, a voditelj programa je **Damir Medved**.

**Od 14.00 do 15.00 sati** sve počinje **pametnim igraonicama za djecu pod nazivom Umjetna inteligencija može biti i zabavna**.

**Od 16.00 do 17.00 sati** slijedi program **Digitalni muzej**, koji govori **o robotima i umjetnoj inteligenciji u muzejima**, ili kako pronaći iglu u plastu sijena, na primjeru digitalne arhive Zavičajnog muzeja Drenova. Program se odvija u suradnji sa **Sveučilištem Jurja Dobrile u Puli i Znanstveno tehnološkim institutom Visio.**

**U 17.00** počet će **sučeljavanje umjetnika i umjetne inteligencije Man vs. Machine**, u kojem sudjeluje drenovski umjetnik **Antun Ožbolt protiv ČAI – čakavske umjetne inteligencije**, gdje će kreirati slike u realnom vremenu.

**Od 18:00 sati predstavit će se i sam ČAI - čakavska umjetna inteligencija** (<http://cai.bezgranica.hr>). Okupljeni će moći saznati **kako je ona nastala i kako funkcionira, uz demonstracije i interakciju** s posjetiteljima. Program se odvija u suradnji sa **Sveučilištem u Rijeci – Cultural Complexity Lab**.

**Od 19.00 sati** slijedi **okrugli stol „Od razgovora sa umjetnom inteligencijm do transhumanizma“**, čiji je moderator **Damir Medved**.

**Od 20.00 sati druženje se nastavlja uz domjenak i DJ-a Antuna Ožbolta.**

I nedjeljni je program također dostupan preko [Zoom platforme](https://us02web.zoom.us/j/89772696862?pwd=ZENTc2tDek5pckpmMDFZNEp3RENDQT09).

**Najavljena događanja organizirana su uz poštivanje svih važećih preporuka za sprječavanje zaraze bolešću COVID-19. Svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te OBVEZNO nošenje zaštitnih maski za lice.**

**Ukoliko vremenske prilike budu povoljne dio programa dana susjedstva Drenova odvijat će se na otvorenom. Prostor Zavičajnog muzeja Drenove ne omogućava istovremenu posjetu većeg broja građana, pa će sve aktivnosti biti dostupne i u digitalnom formatu preko Zoom platforme i Facebook stranice** [**Bez granica**](https://www.facebook.com/BezGranica2012)**.**

Nositelji inicijative susjedstva Drenova su **Udruga Bez granica**, **Udruga Dren** i **Muzej grada Rijeke – Zavičajni muzej Drenova**.

Europsko susjedstvo je **Mundaneum (Mons, Belgija)**, a partneri u realizaciji programa su **Filozofski fakultet Rijeka - Cultural Complexity Lab**, **Fakultet zdravstvenih studija** i **Odsjek za biotehnologiju Sveučilišta u Rijeci**, zatim **Sveučilište Jurja Dobrile u Puli - Znanstveno tehnološki institut Visio** i **Prirodoslovni muzej Rijeka**.

**U nastavku, za potrebe predstavnika medija koji će pratiti događanje, dostavljam protokolarni dio otvorenja i više informacija o programu *Granična četvrt* susjedstva Fužine Europske prijestolnice kulture.**

**OTVORENJE – PROTOKOL**

**Prisutni:**

- **Predstavnik tima susjedstva Drenova**, Vesna Lukanović

**- Predstavnik TD RIJEKA 2020,** Emina Višnić, rukovoditeljica programa RIJEKA 2020

**- Predstavnik Primorsko-goranske županije,** Sonja Šišić, pročelnica Upravnog odjela za kulturu, sport i tehničku kulturu

**- Predstavnik Grada Rijeke,** Vojko Obersnel, gradonačelnik

|  |  |
| --- | --- |
| **OD** | **TKO/ŠTO** |
| 18:00 | Moderator pozdravlja prisutne  |
| 18:01 | Obraćanje **Vesne Lukanović** |
| 18:04 | Obraćanje **Emine Višnić** |
| 18:07 | Obraćanje **Sonje Šišić** |
| 18:10 | Obraćanje **Vojka Obersnela** |
| 18:13 | Predstavnik susjedstva Fužine predaje vremensku kapsulu Vesni Lukanović, predstavnici tima susjedstva Drenova |

**O PROGRAMU „GRANIČNA ČETVRT“**

**Granična četvrt** mjesto je rada i stvaranja, platforma razmjene i susreta, stvaranja i okupljanja zajednice developera, kreativaca, inovatora i poduzetnika u kojem se promiču inovacije, razmjenjuje suradnja i stvaraju ideje za budućnost.

Udruga "Bez granica" projektom razvoja društveno kulturnog i inovacijskog centra - HUB  Drenova radi na iskorištavanju onih potencijala u naselju koja mogu postati zamašnjak razvoja sadržaja usmjerenog  kvalitetnom provođenju slobodnog vremena.

U sklopu razvoja projekta kulturnog HUB-a Drenove uvršteni su različiti programi i inicijative koje nastaju u suradnji s udrugom Dren (primarno u kontekstu pozicioniranja i **promocije drena kao autohtone superbiljke** i u prostorima Zavičajnog muzeja Drenove, stalnog muzejskog postava o granicama Muzeja grada Rijeke.

HUB Drenova laboratorij je za istraživanje novih tehnologija i autohtonih eko-sustava, koji bi nakon faze osmišljavanja postao tehnologijom obilježen interaktivan prostor koji čuva i prezentira baštinu, ali paralelno obavlja i funkcije lokalnog malog FabLab-a, coworking prostora, mjesta boravka i razmjene ideja i eksperimenata.

Ponuđene ideje klasterirane su prema mogućim scenarijima razvoja i u svojoj konačnici podrazumijevaju stvaranje novog prostora za zajednicu koja se širi, ne samo prema susjedstvu Drenovi i gradu Rijeci, već stvara prostor za potencijalne europske suradnje u više smjerova.

**O SUSJEDSTVU DRENOVA**

Na Drenovi je stvorena  jezgra građana koji svojim dugogodišnjim volonterskim radom pronalaze načine oplemenjivanja prostora susjedstva Drenova. Potencijali Drenove i kreativni razvoj njenih stanovnika leži u činjenici da Drenova ima zanimljivu i dramatičnu povijest koja se reflektira kroz traume podijeljenog naselja između dva rata, ekološki osviještenu zajednicu i brojnim volonterima koji sudjeluju u akcijama čišćenja okoliša ili u obnavljanju autohtonih biljaka u prvom redu drena, sjajne prirodne resurse kao najzelenije riječko naselje prozvano “zelenim plućima grada” s Velim vrhom, Lubanjem, drenovskom rivijerom na jezeru Valići, i kanjonom Rječine.  Važni su i brojni kreativni pojedinci – drenovski umjetnici, slikari, glazbenici, pjevači, pisci te novinari, kroničari i fotoreporteri kao pokretači brojnih projekata.

U sferi kulture, tek je nekoliko razloga koji stanovnike ostalih dijelova Rijeke motiviraju na posjet Drenovi - manifestacije EkoCvetko, Dani Drenove, te različiti programi i sam po sebi Zavičajni muzej Drenova kao *in situ* ekstenzija Muzeja grada Rijeke.

Upućeniji znaju da Drenova može pružiti iznenađujuće lijepa mjesta i otkriti zanimljive priče, a spojiti će i ime Drenova s činjenicom da je dobila ime po šumskoj voćki drena, no na turističkim informativnim punktovima zasigurno se neće dobiti uputa o šetnicama koje isprepliću Drenovu. Iz navedenog proizlazi da je Drenova poznata ponajviše onima koji stanuju u njoj.

Zato je iznimno važan rad udruga Bez granica i Dren koji su zajednički pristupili programu Rijeka 2020 kao susjedstvo Drenova, a svi članovi ujedno su i stanovnici Drenove, njihove profesije, znanje, različiti interesi i kultura življenja za posljedicu imaju i kvalitetni program u sklopu Rijeka 2020 projekta.

# **O NOSITELJIMA INICIJATIVE**

**Udruga Bez granica** – Od svog osnutak „Bez granica“ je, samostalno ili u partnerstvu s drugim organizacijama i ustanovama, provela niz aktivnosti i projekta, a njezin utjecaj na razvoj lokalne zajednice intenzivira se od 2015. godine kada u suradnji s Gradom Rijekom i Muzejom grada Rijeke pokreće program „Zavičajni muzej Drenove“ u zgradi i dvorištu u vlasništvu Grada Rijeke u naselju Drenova.

U 2017. „Bez granica“ dobiva i javno priznanje za svoj doprinos razvoju lokalne zajednice. Te je godine predsjednik udruge Damir Medved proglašen „Volonterom godine“ od strane Regionalnog volonterskog centra Udruge za razvoj civilnog društva SMART koji u suradnji s Gradom Rijekom i Primorsko-goranskom županijom dodjeljuje tu nagradu u okviru obilježavanja Međunarodnog dana volontera 5.12. Iste godine „Bez granica“ dobiva i priznanje za najinovativniju ideju u okviru poziva za društvene inovacije i ideje u području razvoja civilnog društva Udruge za razvoj civilnog društva SMART za projekt "***Stvaram u kvartu! Mikrolokalno čvorište za istraživanje i stvaralaštvo***".

Uz navedene i opisane aktivnosti i suradnje, „Bez granica“ kontinuirano surađuje i s Vijećem Mjesnog odbora Drenova, posebno kroz doprinos izradi lokalnog glasila „Drenovski list“. Članovi udruge redovno objavljuju tekstove i fotografije u tom listu, a urednik je Christian Grailach, član „Bez granica“ koji je, kao i Damir Medved, ponio titulu „Volontera godine“ u 2013. godini za svoj doprinos razvoju lokalne zajednice.

Sudjelovanje „Bez granica“ u programu „27 susjedstava“ pružilo je priliku članovima udruge graditi nova partnerstva i suradnje sa sličnim organizacijama i inicijativama u drugim lokalnim zajednicama (članovi „Bez granica“ posjetili su „susjedstva“ Cres, Lovran, Praputnjak, Kuti, Lipa, Crikvenica, Kostrena, Kastav, Kampus, Fužine – Lič, Gomirje, Vrbnik i Opatija), ali je i omogućilo i sudjelovanje članova udruge u cijelom nizu obrazovnih programa organiziranih u okviru projekta „Rijeka 2020 – Europska prijestolnica kulture“.

**Udruga Dren** - Udruga za očuvanje i promicanje drenjule DREN Rijeka osnovana je 16.11.2011. a cilj „Drena“ je promocija i poticanje znanja o drenjuli, njezinim nutritivnim i zdravstvenim koristima i kvalitetama, očuvanje drenovskog ekosustava, obnova drenovskog arboretuma, ekološki odgoj te izobrazbe mladeži naselja Drenove i Grada Rijeke.

„Dren“ je organizacija koja provedbu svojih aktivnosti i projekata u lokalnoj zajednici temelji na mobiliziranju i povezivanju postojećih resursa u riječkom naselju Drenova, a najviše na uključivanju i doprinosu velikog broja volonterki i volontera.

Za takav pristup u radu i angažman, te rezultate postignute u zajednici, predsjednici „Drena“, Vesni Lukanović, uručena je u 2013. godini nagrada „Volonter godine“ u okviru obilježavanja Međunarodnog dana volontera (5.12.). Nagradu dodjeljuje Regionalni volonterski centar Udruge SMART, u suradnji s Gradom Rijekom i Primorsko-goranskom županijom. Uz navedeno, „Dren“, projekti koje provodi u lokalnoj zajednici te postignuti rezultati često se ističu kao primjer dobre prakse postizanja pozitivnih društvenih promjena te mobiliziranja i okupljanja članova lokalne zajednice, primjerice u tekstu posvećenom projektima udruga „Dren“ i „Bez granica“ provedenim u okviru „Riječkog programa lokalnog partnerstva“ pod nazivom „Drenova, naselje koje gradi zajednica“, u intervjuu u kojem Igor Bajok, trener i konzultant iz Udruge za razvoj civilnog društva SMART govori o nastanku i razvoju „Riječkog programa lokalnog partnerstva“ i suradnji SMART-a i Grada Rijeka na provedbi tog programa ili u feljtonu Novog lista „Biramo riječki najkvart: Drenova - zelena pluća grada“.

Tijekom 2016. i 2017. godine svi više jača suradnja „Drena“ i „Bez granica“, posebno na uređenju zgrade i dvorišta „Zavičajnog muzeja Drenova“ te organiziranju i provedbi različitih aktivnosti i programa u tom prostoru, ali i na organizaciji prvih „Dana Drenjule“ u 2017. godini i foto natječaja „Pol ure nad Rekun“ na temu Drena s pratećom izložbom u „Zavičajnom muzeju Drenova“. U tom periodu jača i suradnja „Drena“ s Odjelom za biotehnologiju Sveučilišta u Rijeci radi provedbe znanstvenih istraživanja o drenu, s Fakultetom za hotelski i turistički menadžment iz Opatije u okviru projekta “Food Biz”, a uspostavljena je i međunarodna suradnja s uzgajivačima i prerađivačima drena iz Austrije, Bosne i Hercegovine i Crne Gore.

**O EUROPSKOM SUSJEDSTVU**

Mons, Belgija -[***Mundaneum***](http://www.mundaneum.org/en) je mjesto od kuda potječe prva ideja prikupljanja znanja cijelog čovječanstva pokrenuta početkom 20. stoljeća (Otlet, La Fontain). Bilo je to mjesto debata na kojem se zagovarao znanje, mir, građansko društvo, demokracija kao konstantni dijalog između povijesti i perspektive. Svaka od izložbi europskog partnera prati tematske aktivnosti uključujući konferencije ili kolegije, kao i pedagoške i edukativne aktivnosti.

Za Mons, grad s manje od 100 000 stanovnika na jugu Belgije gdje se govori francuski jezik, EPK 2015. bila je prilika da se na kartu Europe postavi kao središte kreativnosti, kulture i drugačijeg promišljanja održivog razvoja, koji više nije baziran na tradicionalnim industrijama.

Iznimno bogata belgijska regija i iznosom jedan od najvećih budžeta ECoC gradova Mons je svoj ulog argumentirao rezultatima:

* Gotovo 2,2 milijuna posjetitelja s prodanih 587 000 ulaznica
* Organizirane turističke posjete povećale su se za 470%, a broj razgledavanja grada s vodičem za 2500% !
* 2.390 zakazanih aktivnosti u kojima je sudjelovalo 6.700 umjetnika, uključujući 1.200 iz regije Hainaut
* 70.000 Twitter spominje dosezanje preko 127 milijuna korisnika

Takvo pozitivno iskustvo je lokalnim vlastima potvrdilo da kultura može potaknuti gospodarski razvoj. Riječima Elia Di Rupa, gradonačelnika Monsa i bivšeg belgijskog premijera: "Danas je kultura proširila svoj opseg aktivnosti. Prožima cijelo društvo, i otvara brojna radna mjesta". Proračun od 5,5 milijuna eura dodijeljen je Zakladi Mons 2025 za ulaganje u kulturno gospodarstvo u godinama koje dolaze.

Tijekom 2019. i 2020. godine europski partneri i susjedstvo Drenova ostvarilo je suradnju izložbom **Obrisi stvari koji dolaze – upoznavanje sa Mundaneumom i priča o Paulu Otletu i Henri La Fontaineu,** održanom 14. studenog 2019. godine, te izložbom **Damnatio Memoriae**, kroz koju se problematiziralo pitanje brisanja kolektivne svijesti i reinterpretacije povjesnih zbivanja održane 28. lipnja 2020. godine.

U 2020. godini suradnja se zaključuje kroz program kojim se problematiziraju teme i piranja nejednakosti koje današnje društvo postavlja pred žene u profesionalnom i privatnom okruženju izložbom **Žene bez granica**.

**Poveznice:**

Izložba Mondaneum:<https://bezgranica.hr/category/mundaneum/>

Izložba Damnatio Memoriae: <https://damnatiomemoriae.bezgranica.hr/>

Izložba Žene bez granica: <http://zene.bezgranica.hr>.

Women in Belgian History: <https://artsandculture.google.com/exhibit/women-in-belgian-history/QQ8AfJxE>;

Norbert Ghisoland: <https://artsandculture.google.com/exhibit/norbert-ghisoland/QQ8lx-01>

**Posebne zahvale:**

* Sveučilište u Rijeci, Filozofski fakultet Rijeka - Cultural Complexity Lab, **dr.sc. Benedikt Perak**
* Sveučilišta u Rijeci, Fakultet zdravstvenih studija, **Prof. dr.sc. Sandra Kraljević-Pavelić**
* Sveučilište Jurja Dobrile u Puli - Znanstveno tehnološki institut Visio, **Izv. prof. dr.sc. Sven Maričić**
* Prirodoslovni muzej Rijeka - **Izv. prof. dr.sc. Boštjan Surina**
* Mundaneum asbl - Centre d'archives – **Jean-Paul Deplus, Stephanie Mainfroid**

**Društvene mreže**:

[Zavičajni muzej Drenova FB stranica](https://www.facebook.com/muzejdrenove/?eid=ARDoa5-w6rl2fTXOWCpX0C7OAmsY07h0HkAYeQiLxUV4ZuDubjKHfQK1SSc8L1TakCt3WEsj_qM6hyTl)

[Udruga „Bez granica“](https://bezgranica.hr/heritage-museum-of-drenova-2/)

[Udruga „Dren“](https://sites.google.com/site/drendrenova/who-we-are)